1. divisionsklubben i fodbold, Hobro IK, mister med øjeblikkelig virkning sin topscorer. Danilo Arrieta skifter i stedet til Viborg FF, som han kan debutere for allerede i den kommende weekend. Det skriver Nordjyske. - Jeg havde jo i forvejen skrevet kontrakt med Viborg fra nytår, og hvis klubberne kunne blive enige, så var det mest optimalt for mig at skifte med det samme. Det er trods alt det bedste at være med på holdet fra starten af en sæson, forklarer Danilo Arrieta til Nordjyske. Han understreger, at Hobro stadig betyder meget for ham. - Hvis jeg var blevet i Hobro, så ville jeg ikke have haft problemer med motivationen. Jeg har været utrolig glad for at spille i Hobro, siger angriberen.

Opsummering:
Hobroangriberen Danilo Arrieta skifter til Viborg med det samme, selv om han egentlig først havde skrevet kontrakt med klubben fra nytår.